કાંદિવલી (વેસ્ટ)માં આવેલી એક ઇન્ટરનૅશનલ સ્કૂલમાં આ ઘટના બની હતી. પાંચ વર્ષની જીવિકા સાથે આ ઘટના બની હતી અને તેના પપ્પા હેમંત મિસ્ત્રીએ ‘મિડ-ડે’ને કહ્યું હતું કે ‘મારી દીકરી સિનિયર KGના આફ્ટરનૂન બૅચમાં છે. બપોરે દોઢ વાગ્યાની આસપાસ સ્કૂલમાંથી મને ફોન આવ્યો હતો કે તમારી દીકરી જીવિકાને હાથમાં વાગ્યું છે અને તમે આવીને લઈ જાઓ. શું ઘટના બની હતી એ તેમણે જણાવ્યું નહોતું. મારી બહેન દીકરીને લેવા ગઈ ત્યારે ખબર પડી કે તેની ટચલી આંગળીનો નખ સુધીનો ભાગ કપાઈ ગયો છે અને આંગળી પર માત્ર રૂનો ટુકડો લપેટવામાં આવ્યો હતો. મારી બહેનને આંગળીનો કપાયેલો ભાગ બરફ ભરેલી પ્લાસ્ટિકની એક કોથળીમાં રાખીને એ મારી બહેનને પધરાવી દેવામાં આવ્યો હતો.’